Stort set hver gang der dukker en artikel eller et debatindlæg op, som handler om strukturel sexisme eller hverdagssexisme, så er det mænd, som kommenterer noget i retning af »jeg kunne aldrig finde på at skade kvinder #NotAllMen«. Selvom disse mænd mener det godt og sikkert aldrig bevist ville udsætte kvinder for undertrykkende handlinger og kommentarer, så betyder det ikke, at de ikke er med til at bidrage til et patriarkalsk samfund, som systematisk undertrykker og underminerer kvinder.

Lad mig starte med at sige, at jeg selvfølgelig ikke tror, at alle mænd - inderst inde - er psykopatiske sexmonstre, som på daglig basis går rundt og undertrykker deres trang til at udøve fysisk eller psykisk vold mod kvinder. Jeg tror heller ikke, at patriarkatet er en hemmelig klub, hvor hvide, heteroseksuelle cis-mænd mødes og diskuterer, hvordan de nu kan få flest kvinder ned med nakken.

Når det så er sagt, så er alle mænd født ind i et patriarkalsk system, som belønner mænd for at være mænd, og som straffer kvinder for at være kvinder. Det vil sige, at inde i alle mænd er der et potentiale for vold og skadelig adfærd, fordi dette i mine øjne er blevet normaliseret gennem vores patriarkalske samfund.